SP, BSP, कांग्रेस सरकारें जो 60 साल में नहीं कर पाईं, योगी सरकार ने वो साढ़े चार साल में कर दिखाया: जेपी नड्डा
उत्तर प्रदेश में अगले साल संभावित विधानसभा चुनाव में भारतीय जनता पार्टी की सत्ता में वापसी का दावा करते हुए पार्टी के राष्ट्रीय अध्यक्ष जगत प्रकाश नड्डा ने शनिवार को ‘ऑनलाइन बूथ विजय अभियान’ की शुरुआत की।
लखनऊ: उत्तर प्रदेश में अगले साल संभावित विधानसभा चुनाव में भारतीय जनता पार्टी की सत्ता में वापसी का दावा करते हुए पार्टी के राष्ट्रीय अध्यक्ष जगत प्रकाश नड्डा ने शनिवार को ‘ऑनलाइन बूथ विजय अभियान’ की शुरुआत की। नड्डा ने समाजवादी पार्टी (सपा), बहुजन समाज पार्टी (बसपा) और कांग्रेस पर निशाना साधते हुए कहा कि उत्तर प्रदेश में जो काम सपा, बसपा और कांग्रेस की सरकारें आजादी के बाद 60 साल में नहीं कर पाईं, उससे कहीं ज्यादा योगी आदित्यनाथ की सरकार ने पिछले साढ़े चार साल में कर दिखाया है। भाजपा अध्यक्ष नड्डा ने ‘बूथ विजय अभियान’ को ऑनलाइन संबोधित करते हुए कहा, ‘‘मैं सपा, बसपा और कांग्रेस के नेताओं को चुनौती देता हूं कि वे अब तक अपने कार्यकाल की योजनाओं को लेकर सामने आएं, उनसे हमारे बूथ स्तर के कार्यकर्ता भी खुली बहस के लिए तैयार हैं।'' नड्डा ने आरोप लगाया, ‘‘कांग्रेस, सपा और बसपा ने मिलीभगत करके सिर्फ एक परिवार का भला किया और उनकी सरकारों में अपराध और अराजकता का मिश्रण था। उनकी सरकारों में अपराधी मस्‍त और जनता त्रस्‍त थी लेकिन अब अपराधी त्रस्‍त हैं।’’ तीनों दलों की सरकारों में जातिवाद, परिवारवाद और तुष्टिकरण की राजनीति चरम पर होने का आरोप लगाते हुए भाजपा अध्यक्ष ने तंज किया, ‘‘कोरोना संकट काल में कमरे में बंद रहकर ट्वीट कर राजनीति चमकाने वालों को जनता याद रखेगी।’’ नाम लिए बगैर कांग्रेस नेता राहुल गांधी पर निशाना साधते हुए उन्होंने कहा कि इस देश में कुछ ऐसे भी नेता हैं जो संसद सत्र के दौरान छुट्टी मनाने विदेश चले जाते हैं। उन्होंने कहा कि कोरोना काल में दूसरे दलों के नेता पृथकवास में चले गए थे लेकिन भाजपा के नेता और कार्यकर्ता जनता की सेवा में लगे थे। उन्होंने कहा, ‘‘मोदी सरकार के सात साल के कार्यकाल में संविधान का अनुच्छेद 370 (जम्मू-कश्मीर को विशेष राज्य का दर्जा देने वाला प्रावधान) समाप्त हुआ, ट्रपल तलाक खत्म हुआ, राम जन्म भूमि मंदिर निर्माण शुरू हुआ, सर्जिकल स्ट्राइक हुआ।’’ किसानों को भरोसा दिलाते हुए भाजपा अध्यक्ष ने कहा, ‘‘न्यूनतम समर्थन मूल्य (एमएसपी) था और रहेगा। किसानों को चिंता करने की जरंरत नहीं। नये कानून में सिर्फ किसानों को अपनी मर्जी से किसी भी जगह और मूल्य पर अपनी फसल बेचने की आजादी दी गयी है।’’ भाजपा मुख्यालय से मिली जानकारी के अनुसार नड्डा ने ‘बूथ विजय अभियान’ के जरिये 27,700 शक्ति केंद्रों पर पार्टी के 15 लाख से अधिक कार्यकर्ताओं का मार्गदर्शन किया।